清江臺致酒贈范希遠龍圖
作者：郭祥正
朝代：宋

paragraphs: 行手出烟霧，致酒清江臺。
水淺横沙露，林疏遠山來。
白鳥一雙落，青猿三叫哀。
誰展摩詰圖，而把淵明杯。
妙娥始七歲，彈箏殷晴雷。
或如鸞鳳吟，唤得陽春回。
主人亞父孫，卓犖王佐才。
高談使我聽，明珠欲傾懷。
爽魄超太虚，月窟無飛埃。
一飲不知醉，浩歌忘草萊。
遲明繫雙櫂，回首安在哉。
尺水公自養，以待天門開。